Model štap i lopta
Model "štap i lopta" je molekulski model hemijske supstance koji se izražava trodimenzijskim položajem atoma i njihovim međusobnim vezama. Atomi su tipski predstavljeni loptama, povezanim prečkama koje predstavljaju veze. Dvostruka i trostruka veza obično su predstavljene sa dva ili tri štapa. U dobrom modelu, uglovi između štapova treba da su postavljeni kao i uglovi između veza, a udaljenosti između centara lopti su proporcionalne udaljenosti između odgovarajućih atomskih jezgara. Na prisustvo svakog atoma određenog hemijskog elementa često ukazuje boja lopte. U modelu štap i lopta, radijus lopte obično je mnogo kraći nego dužine štapa, a da bi se omogućio jasniji pregled atoma u modelu u cjelini. Posljedica toga je da ovaj model ne pruža jasan uvid u prostor koji zauzima. U tom smislu, lopta i štap modeli se razlikuju od modela punjenja prostora (kalote), gdje je radijus lopte proporcionalan atomskim radijusima iste skale kao i udaljenosti atoma, a samim tim i pokazuje zauzeti prostor, ali ne i veze. Modeli lopta i štap mogu biti fizički artefakti ili virtualni kompjuterski modeli. Prvi su obično izgrađeni od kompleta molekulskog modeliranja, koji se sastoje od niza spiralnih opruga ili šipki izrađenih od fleksibilne plastike, te brojnih plastičnih kuglica s prethodno izbušenim rupama. Boje lopti obično prate CPK bojenje. Na nekim univerzitetskim programima iz hemije zahtijeva se od studenata da kupuju takve modele kao materijal za učenje, odnosno priručno učilo.